Perussuomalaisten puheenjohtaja Jussi Halla-aho kirjoittaa Facebookissa Etelä-Korean ”turvapaikkakriisistä”.

Päivän Financial Timesin mukaan maahan on saapunut 500 turvapaikanhakijaa Lähi-Idästä. Heidät on sijoitettu Jejun saarelle, josta he eivät saa poistua.

– 520 000 eteläkorealaista on toimittanut hallitukselle addressin, jossa vaaditaan turvapaikkahakemusten hylkäämistä ja hakijoiden palauttamista. (Yli 200 000 nimeä johtaa yleensä hallituksen pikaisiin toimenpiteisiin.), Halla-aho kirjoittaa.

– Maan oikeusministeri kertoi perjantaina aikovansa tarkistaa maan pakolaislakia, jotta turvapaikkajärjestelmän hyväksikäyttö elintasosiirtolaisuuden kanavana voidaan estää.

Samat kansainväliset sopimukset, eri linja

Halla-ahon mielestä Suomen pitäisi toimia kuten Etelä-Korea.

– Syksyllä 2015 keskustelun sävy oli sellainen, että jos Suomi ei olisi päästänyt sisään 30 000 henkilöä Lähi-Idästä, tai jos Suomi olisi sijoittanut heidät esimerkiksi saarelle sen sijaan, että heidät päästettiin palloilemaan Helsinkiin, Suomesta olisi tullut Pohjois-Korea.

– Itse asiassa Etelä-Korea on parempi vertailukohta. Se on vauras, demokraattinen maa. Asukkaita on 50 miljoonaa, vajaat kymmenen kertaa enemmän kuin Suomessa, Halla-aho kirjoittaa.

Halla-aho huomauttaa, että Etelä-Korea myönsi viime vuonna kansainvälistä suojelua vain 121 henkilölle. Se on samojen kansainvälisten sopimusten piirissä kuin Suomi ja muu EU.

SUOMEN UUTISET